<classify> Kwa muda mrefu Stars haijapata matokeo mazuri kwenye mechi za kimataifa hali iliyofanya jana wachezaji wake kutoka uwanjani kwa mafungu huku wengine wakikwepa kuzungumza na vyombo vya habari.Timu hiyo iliwasili kwenye Uwanja wa Ndege wa Kimataifa wa Julius Nyerere, Dar es Salaam saa 7:30 mchana na wachezaji kuanza kutoka wakiongozwa na Juma Abdul kisha Salum Telela, Amri Kiemba, Aggrey Moris na Jonas Mkude.Tofauti na siku za nyuma, mashabiki hukusanyika kuipokea timu hiyo pamoja na viongozi mbalimbali, jana hali ilikuwa tofauti hakukuwa na kiongozi yeyote uwanjani hapo si kutoka Shirikisho la Soka TFF wala wadau wa soka.Kila mchezaji alipotoka, madereva teksi wa uwanja wa ndege walisema: Eeh watalii mmerudi, watalii mmerudi.Akizungumza uwanjani hapo, mchezaji wa kimataifa anayecheza TP Mazembe ya Jamhuri ya Kidemokrasia ya Congo, Mbwana Samatta alisema hakuna ubishi kwamba walicheza na timu bora na kilichobaki ni kujipanga upya.Ni kweli mechi ilikuwa ngumu sana kama mlivyoona... tulifungwa sababu muda mwingi tulikuwa tunazuia, sasa unategemea nini? Si unachoka, alisema Samatta.Naye nahodha wa timu hiyo, Nadir Haroub alisema anafahamu Watanzania wanaumizwa na matokeo hayo, lakini wasikate tamaa na kuahidi watafanya vizuri kwenye mechi dhidi ya Uganda Jumamosi hii ya kuwania kufuzu fainali za Mataifa kwa Wachezaji wa Ligi za Ndani CHAN ili kurudisha imani.Katika hatua nyingine, Rais wa Shirikisho la Soka Tanzania TFF, Jamal Malinzi amesisitiza kuwa kocha Nooij akishindwa kuivusha timu katika CHAN atafutwa kazi.Akijibu maswali ya waandishi wa habari jana Dar es Salaam, Malinzi alisema Nooij alipewa muda wa kuhakikisha anaivusha Taifa Stars katika michuano ya Chan na kwamba baada ya kurejea jana kutoka Cairo, atajiandaa kwenda Zanzibar kwa ajili ya mchezo wa kwanza dhidi ya Uganda utakaochezwa Jumamosi kwenye Uwanja wa Amaan.Kamati ya Utendaji ya TFF ilimpa kocha jukumu la kuivusha Tanzania katika michuano ya Chan, tunataka kushiriki michuano hii itakayofanyika nchini Rwanda, alisema Malinzi.Baada ya mchezo wa Jumamosi, Stars na Cranes zitarudiana jijini Kampala Julai 4, mwaka huu.Tangu aajiriwe Aprili mwaka jana, Nooij kutoka Uholanzi, ameiongoza Taifa Stars katika mechi 17, akipoteza mechi nane, kutoka sare sita na kushinda mechi tatu. Tanzania inashika nafasi ya 127 kwa ubora wa soka duniani.  <topic>: MICHEZO 